Predkladacia správa

Informatívnu správu o stave ochrany práce a o činnosti orgánov štátnej správy v oblasti inšpekcie práce v roku 2008 predkladá Ministerstvo práce, sociálnych vecí a rodiny SR na rokovanie vlády SR  na základe § 4 písm. i) zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práce a nelegálnom zamestnávaní a o zmene a doplnení niektorých zákonov.
            Správa hodnotí stav ochrany práce v Slovenskej republike a vývoj pracovnej úrazovosti v roku 2008. Obsahuje poznatky  orgánov inšpekcie práce a dozorných orgánov z oblasti bezpečnosti a ochrany zdravia pri práci, z oblasti pracovnoprávnych vzťahov vrátane mzdových predpisov, z kontroly dodržiavania zákazu nelegálneho zamestnávania a nelegálnej práce a tiež z dohľadu vykonávaného podľa osobitných predpisov, ktoré boli získané pri výkone inšpekcie práce v dozorovaných organizáciách v roku 2008, a návrhy na zlepšenie stavu ochrany práce v Slovenskej republike. 
            Je zložená zo správy Národného inšpektorátu práce a z informácií rezortov zdravotníctva, hospodárstva, vnútra, obrany, spravodlivosti, financií a dopravy, pôšt a telekomunikácií o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v roku 2008. 
            Výkon inšpekcie práce i štátneho dozoru v oblasti bezpečnosti a ochrany zdravia pri práci má kladný vplyv na dodržiavanie práva. Znižuje nároky na verejné zdroje potrebné na reparáciu negatívnych následkov nevhodných pracovných podmienok, napr. z pracovných úrazov, chorôb z povolania a iných poškodení zdravia z práce. Má pozitívny vplyv na podnikovú ekonomiku, a to v spojitosti s presadzovaním pracovných podmienok pozitívnych na zvyšovanie kvality práce, kvality výrobkov a poskytovaných služieb.
            Správa nemá finančný, ekonomický, environmentálny vplyv, vplyv na zamestnanosť ani na podnikateľské prostredie. 
            Informatívna správa nebola predložená na medzirezortné pripomienkové konanie, nakoľko podáva faktografické informácie o stave ochrany práce za rok 2008.
Hospodárska a sociálna rada Slovenskej republiky dňa 29. júna 2009 vzala informatívnu správu na vedomie bez prerokovania.